หุ้นไทยสัปดาห์หน้ามีโอกาสฟื้น
กสิกรไทย ชี้ ความกังวลหน้าผาการคลังและหนี้ยุโรปคลี่คลาย มีโอกาสที่หุ้นไทยจะฟื้นตัวขึ้น
17 พ.ย. 2555

กสิกรไทย ชี้ ความกังวลหน้าผาการคลังและหนี้ยุโรปคลี่คลาย มีโอกาสที่หุ้นไทยจะฟื้นตัวขึ้น
ศูนย์วิจัยกสิกรไทย และบริษัทหลักทรัพย์กสิกรไทย คาดการณ์ตลาดหุ้นสัปดาห์หน้า (19-23 พ.ย. 2555) ดัชนีมีโอกาสฟื้นตัวขึ้น โดยต้องติดตามประเด็นเกี่ยวกับ Fiscal Cliff ของสหรัฐฯ และการพิจารณาจ่ายเงินช่วยเหลือกรีซของทางการยุโรป (Troika) สำหรับเครื่องชี้เศรษฐกิจสหรัฐฯ ที่สำคัญ ได้แก่ เครื่องชี้ภาคอสังหาริมทรัพย์ และความเชื่อมั่นผู้บริโภค โดยบริษัทหลักทรัพย์กสิกรไทย คาดว่า ดัชนีจะมีแนวรับที่ 1,258 และ 1,207 จุด ขณะที่แนวต้านคาดว่าจะอยู่ที่ 1,297 และ 1,314 จุด ตามลำดับ




สำหรับความเคลื่อนไหวตลาดทุนไทยในสัปดาห์ที่ผ่านมา พบว่ าดัชนี SET ปิดลดลง จากแรงขายของนักลงทุนต่างชาติ ท่ามกลางความกังวลเกี่ยวกับประเด็นหน้าผาการคลังของสหรัฐฯ ทั้งนี้ ดัชนีหุ้นไทยปิดที่ระดับ 1,280.13 จุด ลดลง 0.83% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 12.65% จากสัปดาห์ก่อน มาอยู่ที่ 31,281.62 ล้านบาท โดยนักลงทุนสถาบันและนักลงทุนรายย่อยซื้อสุทธิ ขณะที่นักลงทุนต่างชาติและบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 371.15 จุด ลดลง 2.92% จากสัปดาห์ก่อน